S p r á v a
o plnení programu
externej integračnej komunikačnej stratégie SR v členských krajinách EÚ v 2. polroku 2004
_______________________________________________________

	
1.	Východiská 

	Vláda Slovenskej republiky svojím uznesením č. 738 z 15. augusta 2001 schválila Rozvojový program externej integračnej komunikačnej stratégie /ďalej len EIKS/, ktorého cieľom  bolo zvýšiť informovanosť o Slovensku v krajinách EÚ, ako aj predstaviť SR ako budúceho člena únie, politicky, ekonomicky a spoločensky pripraveného na členstvo. 

	Koncom marca 2002 boli z Fondu národného majetku SR do depozitu MZV SR z mimorozpočtových zdrojov presunuté finančné prostriedky na komunikačnú stratégiu v celkovej sume 40 mil. Sk. 	

	     Za realizáciu EIKS v členských krajinách EÚ v rámci Ministerstva zahraničných vecí SR zodpovedá sekcia európskych záležitostí. Konkrétnu realizáciu – koncepciu, organizačné zabezpečenie, koordináciu so  zastupiteľskými úradmi SR v zahraničí, realizáciu projektov - zabezpečuje stála pracovná skupina zložená zo zástupcov odborov MZV, relevantných pre plnenie úloh EIKS.

	Praktická realizácia programu EIKS na MZV SR sa začala v roku 2002. Ministerstvo zahraničných vecí SR prostredníctvom zastupiteľských úradov, ale aj vlastných odborných útvarov realizovalo rad podujatí najmä politického, ekonomického, kultúrneho a spoločenského charakteru vo všetkých  krajinách EÚ. V spolupráci s agentúrou, ktorá zvíťazila vo verejnom obstarávaní, boli vydané informačné a propagačné materiály so spoločným logom v 11 jazykových mutáciách. V sledovanom období boli všetky prezentačné podujatia pripravené bez pomoci externých mediálnych agentúr.

2. Projekty za 2. polrok 2004
 
 Ťažisko realizácie EIKS v 2. polroku 2004 spočívalo v organizácii komplexných prezentácií Slovenskej republiky vo Francúzsku, Španielsku, Dánsku, Belgicku a v iných krajinách, osobitná pozornosť bola venovaná prezentácii SR počas LOH v Grécku. Z prostriedkov EIKS boli pripravované a podporované návštevy zahraničných novinárov v SR, vydané informačné a propagačné materiály. Pri výbere prezentačných projektov sa vychádzalo z odporúčaní ZÚ SR v zahraničí, ktoré najlepšie poznajú krajinu v ktorej pôsobia, a tiež možnosti ako pozitívne pôsobiť na jej obyvateľov. 
/Prehľad uskutočnených projektov v prílohe /.

 

2.1. Prezentácie v zahraničí

Na základe návrhov ZÚ a SI v zahraničí MZV SR podporilo z prostriedkov EIKS projekty prezentácie SR vo viacerých  krajinách sveta. 
Počas LOH v Aténach sa SR prezentovalo na kultúrnom festivale, informačné a propagačné materiály boli poskytnuté na reprezentáciu v Slovenskom olympijskom dome. V Španielsku sa uskutočnili komplexné prezentácie v baskickom meste Portugalete ako aj na Baleárskych ostrovoch. 
Osobitná pozornosť bola venovaná prezentáciám SR v Bruseli. Realizoval sa projekt „15 rokov po páde železnej opony,“ pozostávajúci z výstavy pripravenej Historickým ústavom SAV, premietania filmu a diskusného fóra za účasti zástupcu SR. Na zámku Coloma pri Bruseli sa uskutočnil za účasti ministra pôdohospodárstva Slovenský deň spojený s koncertom, ktorého sa zúčastnil podpredseda vlády SR pre EZ. 
Zaujímavý francúzsko-slovenský projekt s architektonickou tematikou bol pripravený vo francúzskom meste Firmini, osobitná pozornosť bola venovaná vianočnému koncertu v Paríži. V Lisabone sa uskutočnila prezentácia SR na medzinárodnom salóne jazykov a kultúr, na rakúskom zámku Schallaburg bol realizovaný širší projekt „Slovenských Vianoc“.  
Podľa hodnotenia ZÚ SR, ktoré projekty navrhli a vo veľkej miere aj realizovali, boli prostriedky EIKS využité veľmi dobre. Vďaka ním bolo možné v členských krajinách EÚ, ale aj v iných krajinách, usporiadať hodnotné prezentačné akcie, ktoré významnou mierou prispeli k šíreniu pozitívneho obrazu SR v zahraničí. 

2.2. Informačné  a propagačné materiály
 
	Jedným z nástrojov EIKS sú informačné materiály, ktoré poskytujú odbornej i zainteresovanej laickej verejnosti komplexné informácie a predstavujú SR ako dobre pripravenú členskú krajinu EÚ.  Ministerstvo zahraničných vecí Slovenskej republiky  vydalo v priebehu roku 2003 – 2004 rad informačných materiálov, ktoré boli využité pri prezentáciách počas celého roka 2004 – napríklad počas Slovenského dňa na LOH v Aténach.

	Okrem toho sa MZV SR podieľalo na výrobe a distribúcii tlačených informačných materiálov, ako je Ročenka zahraničnej politiky 2003, vydaní zborníka k výstave a sympóziu súčasnej slovenskej architektúry vo francúzskom meste Firmini, vydania bulletinu k semináru a výstave „Prečo som na svete rád/a“ s protidrogovou tematikou v Londýne, ako aj vydania katalógu k výstave typografického dizajnu krajín Stredoeurópskej kultúrnej platformy. 

	Z palety propagačných predmetov, ktorých výroba bola hradená z prostriedkov EIKS v roku 2003, sme nechali v 2. polroku 2004 dorobiť perá s logom Slovakia v papierovom obale.

2.3.  Práca so zahraničnými novinármi

	Pre budovanie pozitívneho obrazu SR v zahraničí je veľmi dôležitá spolupráca so zahraničnými novinármi, ktorí majú najlepšiu možnosť predstaviť našu krajinu. MZV SR zabezpečilo návštevy novinárov z členských štátov EÚ na Slovensku a pripravilo pre nich zodpovedajúci program plne alebo čiastočne financovaný z prostriedkov EIKS. 

V rámci programu EIKS navštívili SR novinári z Francúzska, Španielska, Portugalska, Talianska, NSR a Švajčiarska. Pre novinárov bol pripravený odborný program najmä z oblasti zahraničnej politiky, ekonomického rozvoja a investičných zámerov v SR, ale aj návšteva centier cestovného ruchu v SR a poskytnutie informácií k oblasti ľudských práv a práv menšín žijúcich v SR. V tomto smere boli pre nich zabezpečené stretnutia s predstaviteľmi vlády SR a zodpovedajúcimi zástupcami organizácií a inštitúcií. Podľa hodnotenia ZÚ SR, ktoré návštevy novinárov navrhli mali tieto pozitívny ohlas aj v ich nasledovných reakciách.

	Napriek tomu, že v oblasti práce so zahraničnými novinármi bol dosiahnutý výrazný pokrok a že bola táto agenda zabezpečená na profesionálnej úrovni, je potrebné konštatovať, že tejto oblasti stále chýba dlhodobá vízia a koncepcia. Súvisí to s obmedzeným personálnym i finančným vybavením. 

3. Plánované finančné prostriedky

	K 31. 12. 2004 na účte EIKS zostalo spolu 5 448 890,66 Sk. 

4. Záver

Realizáciu externej integračnej komunikačnej stratégie v členských krajinách EÚ treba považovať za krok správnym smerom ku kvalitnej  prezentácii Slovenskej republiky v zahraničí. Je potrebné si zároveň uvedomiť, že je to  krok čiastkový, pretože sa doteraz sústreďoval prevažne na krajiny EÚ a na oblasť pôsobnosti MZV SR, využívajúc pritom vo veľmi veľkej miere vlastné štruktúry ministerstva.